Յետոյ, որպէս մայր, ան նոյն սիրալիր վճռականութեամբ կը հաղորդակցի երեխաներուն հետ: Պրիժիտը իր երեխաներուն կողքին կեցած է անոնց ամբողջ կեանքին եւ ուսման ընթացքին: Եւ միշտ խստապահանջութեամբ խօսած է այն մասին, թէ ի՛նչ կը սպասէ անոնցմէ: Օր չկայ, որ Սեպաստիէնը, Լորանսը եւ Թիֆէնը անոր չհեռաձայնեն, չհանդիպին, իրմէ խորհուրդ չհարցնեն: Ան իր երեխաներուն կողմնացոյցն է: Կեանքս հետզհետէ լեցուեցաւ անոր երեք երեխաներով, անոնց կողակիցներով՝ Քրիտէլ, Կիյոմ, Անթուան եւ մեր եօթ թոռներով՝ Էմմա, Թոմա, Քամիյ, Պոյ, Էլիզ, Ալիս եւ Օրէլ: Անոնց համար է, որ մենք կը պայքարինք: Ընտանիքը կեանքիս հիմքն է, քարափը: Մեր պատմութիւնը մեր մէջ դաջած է անխախտ վճռականութիւն մը՝ ոչինչ չզիջիլ յարմարուողականութեան, երբ հաւատքդ աւելի ուժեղ է եւ անկեղծ: